Ek's 'n Afrikaner – en hier om te bly! | Maroela Media
Ek's 'n Afrikaner – en hier om te bly!
Peter Dutton. Foto: Facebook
Vanjaar se eerste kwartaal is byna verby en dit was al in talle opsigte 'n baie interessante jaar.
Daar is verskeie gebeure wat die dinamiek van die sosio-politieke klimaat in die land beïnvloed. Die verkiesing van Cyril Ramaphosa as leier van die ANC en sy gevolglike inhuldiging as staatspresident het talle implikasies vir die politiek.
Die EFF se gedrag sou altyd verander namate daar verandering in die ANC bewerkstellig is. Hulle is nie 'n 54%-party soos die ANC nie en ook nie 'n 27%-party soos die DA nie. Hulle is 'n 6%-party.
Die EFF se uiteindelike doel, benewens om net te wil breek en die land uiteindelik in armoede en ellende dompel, is dus om saam met iemand te regeer. Die DA het hulle (saam met ander partye) effens langtand aan boord geneem om sodoende op meer plekke te regeer. Die DA het maar gehoop vir die beste, aangesien die land oorwegend aan Zuma-tamheid gely het en hulle gretig was om iewers buite die Wes-Kaap 'n vastrapplek te kry.
Die koalisies het lankal reeds krake begin toon – soos gesien in die EFF se stempatrone in Mogale City (Krugersdorp) en die EFF se dreigemente om die Gautengse koalisies te verlaat en ook die DA se groot onderonsie met die UDM in die Nelson Mandelabaai Metro (NMM). Julius Malema se dreigement om Athol Trollip, burgemeester van die NMM, se keel af te sny, kan onmoontlik bloot oorgesien word en as dit nie 'n streep in die sand is nie, dan weet ek nie wat is nie.
Die DA het baie foute, maar hulle is ten minste veel minder korrup as die ANC en dit word bewys van hul rekord van regering oral waar hierdie onderskeie partye regeer. Ondanks al die EFF se geskreeu oor skoon regering en korrupsie, is hulle korrup tot in hul kern (hul leiers is immers oud-ANC-lede en het saam met die ANC uit die trog gevreet toe hulle nog kon) en wil verkieslik saam met 'n party regeer wat ewe of amper so – of selfs meer – korrup soos hulle is sodat hulle weer gunste en gawes kan ontvang. Dit is nie die DA nie. En met Zuma weg is dit net natuurlik dat die EFF hulle nou by die ANC (wat immers steeds die grootste party is) sal skaar omdat dit hulle dan saam sal kan regeer ná volgende jaar se verkiesing en die EFF-heethoofde dan genoeg hefboomkrag sal hê om poste te kan losslaan.
Verkiesings en sondebokke
Ewenwel, dit bring my by daardie netelige kwessie wat sowat 'n jaar weg is: Die volgende nasionale verkiesing. Dit plaas baie van die politieke onstuimigheid in konteks. Zuma is weg en daarom moet die DA en EFF nou soek na nuwe sondebokke en kwessies om op die spits te dryf nadat hulle hard baklei het om hom uit die saal te lig. Dis nou so effe ironies dat hulle nou baie van hul hefboomkrag kwyt is kort voor 'n verkiesing wat daar van die ANC is om op sy baadjie te kry. Die teenoorgestelde blyk nou eerder waar te wees.
Die DA lyk eerlikwaar verward terwyl die EFF kwessies wat buitendien vir die ANC belangrik is, nou harder op die spits wil dryf om opskrifte te haal. Daarom moet dit ons nie verbaas dat Afrikaners, wit boere en Afrikaanse skole nou in die visier beland nie. Dis eintlik heel logies dat die EFF en ANC ons nou sal teiken omdat daar andersins min is vir hulle om oor te roem.
Ek was in Januarie daar toe die EFF en ANC hul optog na die Hoërskool Overvaal gehou het omdat AfriForum 'n mandaat by die skool gekry het om te help om dit veilig te hou. Aanvanklik was die massas se voetstampende teenwoordigheid nogal intimiderend, maar my voorspelling op daardie dag blyk waar te wees: Die massas sal nie vir ewig by die skool toi-toi nie en as die stof gaan lê, gaan die skool steeds bly staan en dit sal 'n Afrikaanse skool wees, soos die hof immers daaroor beslis het. En die betogers het toe wel aanbeweeg na hul volgende moles nadat 'n minderheid gewys het hulle gaan nie bloot boedel oorgee nie.
Daardie geval is simbolies van soveel ander aanslae op ons as gemeenskap: Op ons plase, ons eiendom, ons vaardighede, ons skole, asook ons taal en kultuur. Die aanslae sal kom (wanneer laas het hulle nie gekom nie?) en tans kom hulle in alle hewigheid, maar dit is hoe ons dit hanteer wat saak maak in die groter prentjie van ons voortbestaan in hierdie land. En soos by Overvaal gesien is, hanteer ons dit deur middel van gemeenskapskrag baie doeltreffend, al is dit moeilik en vat dit tyd.
Geen ander tuiste
Baie Afrikaners is geneig om te glo ons is diegene wat verkeerd opgetree het en nou moet ons steeds boete doen daarvoor deur als wat ons het, prys te gee aan mense wat dit buitendien nooit self sou kon opbou nie. Dis tog die evangelie wat die EFF en ANC deurentyd verkondig. Laat ek dit net onomwonde stel: Ons is Afrikaners (Afrika-ners) en ons ken geen ander tuiste nie. Nes soveel ander groepe, volke en lande het ons foute gemaak, maar ons dra geweldig baie by tot hierdie land en ons gaan nie vir ewig jammer sê en weggee nie. En met ons vindingrykheid en kulturele energie sal ons self weer dit opbou wat ons verloor het. Nes ons in die verlede ook met ongekende sukses gedoen het.
Peter Dutton, die Australiese minister van binnelandse sake, se plan om wit Suid-Afrikaanse boere se vertrek na Australië te vergemaklik – asook die Australiese en Britse media se toenemende beriggewing oor plaasmoorde – is 'n teken van hoe die Weste besig is om toenemend te ontwaak oor die ware situasie in Suid-Afrika en ook hul eie uitdagings – soos grootskaalse immigrasie uit die Derdewêreld – in oënskou te neem. Dutton steur hom bloot nie aan die linkse media se skynheilige kritiek nie en weier om van sy plan af te sien. Sy kommentaar het ook die absurde teenstrydighede in Suid-Afrika ten opsigte van grondhervorming, rassisme en plaasmoorde in die soeklig geplaas. Ek wens ons het steeds sulke ministers in die regering gehad! Dit is uiters positiewe tekens wat soveel moontlikhede vir ons as gemeenskap bied.
So baie soos ek van Dutton en sy plan, gesindheid en moed hou, wil ek egter nie in Australië, Kanada of Nieu-Seeland bly nie – al kan ek. Dis nie omdat ek nie van daardie lande of hul mense hou nie of omdat ek dink my lewe sal makliker in Suid-Afrika wees nie – inteendeel – maar bloot omdat ek glo my plek en rol is hier – aan die suidpunt van Afrika. Dit is hier waar die Here my geplaas het en niemand – nie die EFF, ANC of wie ook al – sal my as Afrikaner hier wegjaag of my toekoms bepaal nie.
AfriForum Afrikaners ANC Australië EFF
Wat het die mynbouhandves, die grondkwessie en ujamaa in gemeen?
Die Slag van Cuito Cuanavale, albei kante het daar in 'n afgrond gekyk
Podlitiek: Einde aan ramptoestand gevra; Ramaphosa vs. Sisulu
PRAGTIG!!!! Al beweeg Tafelberg is ek hier om te bly
Die wat glo dat hulle n plek en rol in SA het, sal bly en die wat glo dat hulle n plek en rol in die buiteland het, sal emigreer en net soos niemand Eugene sal beinvloed om nie te bly nie, net so sal niemand die wat emigreer beinvloed nie, want as die Here jou in SA plaas, dan plaas hy die wat emigreer in die buiteland. Om van mekaar te verskil en verdeeld te wees het die voordeel dat indien anargie uitbreek, hier of in die buiteland, dat daar Afrikaners gaan wees wie se geslagte gaan sneuwel en… Lees meer »
Ek stem saam maar wat se planne gaan die Solidariteits Beweging saam met ander groepe soos VF+ ens, om soos Flip Buys voorgestel het, te konsentreer en te oorleef sonder om te emigreer. Ek hoor baie mense praat maar niks word werklik gedoen nie. Dit gaan baie moeilik by die werksplek en woonplek met diskriminasie en misdaad vir hierdie beweging se lede. Hoe gaan ons ons hierdie situasie deurleef ? Ek het al reeds plan gemaak en ek wag ongeduldig vir die leiers se planne.